הפועל חדרה ממשיכה להתחזק. הערב (רביעי) חתמה הקבוצה עם הקשר אליאל פרץ לשנתיים, וזאת לאחר שהגיעה לסיכום עם מכבי תל אביב על רכישת מחצית מכרטיס השחקן שלו תמורת 450 אלף ש"ח.
פרץ, ששיחק אשתקד בחדרה, יצטרף מחר לחבריו במחנה האימונים בבולגריה. היועץ המקצועי אורן גולן: "אנחנו שמחים מאוד שאליאל ממשיך איתנו. רצינו אותו מאוד, ואנו מודים גם למכבי תל אביב שממשיכה בשיתוף הפעולה הפורה איתנו. אני בטוח שאליאל יוסיף לנו המון עוצמה ואיכות ולאט לאט אנו משלימים את הסגל ובונים קבוצה טובה ומוכשרת".
בתוך כך, חדרה ערכה הערב את משחק ההכנה הראשון שלה במסגרת מחנה האימונים בבולגריה, והביסה 0:4 את בלקן בוטבגרד מהליגה הבולגרית השלישית. השער הראשון נכבש רגע לפני הירידה למחצית הראשונה על ידי יגיל אוחנה, המושאל מהפועל באר שבע. יהונתן לוי, החלוץ שהגיע מהפועל תל אביב, נראה טוב ורשם צמד בדקות ה-50 וה-60, והחלוץ הנבחן, יניב מזרחי, חתם את התוצאה בדקה ה-87. כל שחקני הסגל שותפו במשחק כולל הבלם הנבחן עלי סיסאיי.
הקפטן מנשה זלקה אמר: "טוב לנצח, גם אם זה במשחק אימון וגם אם היריבה לא חזקה מאוד. העיקר שאנחנו מרגישים את החיבור, את כל השערים כבשו שחקנים חדשים וזה מעיד על משהו. אנחנו עובדים קשה במחנה, ולאט לאט הפאזל מושלם. ברור שחסרים לנו עוד שחקנים, אבל זה גם יגיע. בינתיים מאוד אהבתי את מה שהיה על המגרש, ואני משוכנע שרק נלך ונשתפר עם הזמן". ביום שישי (18:00) תשחק חדרה מול בני סכנין במשחק האימון השני במחנה בבולגריה.
המגן חגי גולדנברג סיכם: "היה משחק טוב. עשינו בדיוק את הדברים שאורי ביקש מאיתנו. היה חשוב לנו להתחיל את הדרך שלו. במיוחד שזה מגיע עם ניצחון. נממשיך לעבוד קשה במחנה כמו עד עכשיו במטרה להגיע מוכנים לעונה".
הרכב הפועל חדרה: אוסטין אג'ידה, שגיב סולומון, חגי גולדנברג, וויסאם רבאח, אביב סולומון, מנשה זלקה, אילון אלימלך, עומרי שקל, יגיל אוחנה, שגיא דרור, לוסיו.
* העולה לליגת העל, הפועל כפר סבא, פתחה את הכנותיה ברגל ימין כאשר השיגה ניצחון במשחק ההכנה הראשון שלה במחנה האימון בפולין, עם 0:2 על פוגון סידלצה מהליגה השנייה במדינה. את השערים כבשו דן עזריה, ובובקר טראורה מפנדל. הרכב הפועל כפר סבא: איתמר ישראלי, טום שלח, סודיק אטנדה, ג'ניה ברקמן, נירן רוטשטיין, קווין ריינשטיין, דן עזריה, עומר פדידה, אריאל הדר, בובקר טראורה, בן מיזן.
* אחרי ההפסד לז'יליניה במשחק הראשון במחנה האימונים, עירוני קריית שמונה ניצחה הערב 0:1 את שולנוק ההונגרית - שעלתה הקיץ לליגה השנייה - משער של ג'ון רואיז בבעיטה חופשית שנכבשה כבר בדקה השנייה. המשחק האחרון במחנה בהונגריה יהיה מול MTK המקומית. ההרכב הפותח: דזוגאס ברטקוס, יובל לוין, מרכוס דיניז, עידן נחמיאס, אמיר בן שמעון, שי גולן, עומר לקאו, מוחמד שכר, ג'יימס אדניי, ג'ון רואיז, קיליאן שרידאן.
* מועדון ספורט אשדוד ניצחה 2:4 את ראדומילה מהליגה הסלובנית השנייה במשחק הראשון של מחנה האימוים בסלובניה. רועי גורדנה כבש צמד, שלומי אזולאי ודין דוד הוסיפו.